Diari Oficial de la Generalitat Valenciana


Sumari del DOGV 274, del 25-07-1985 (1985/804715)

ORDRE de 16 de juliol de 1985, de la Conselleria de Sanitat, Seguretat Social i Treball, per la qual es despleguen les mesures del Programa de Formació Professional Ocupaciónal, previst en el Decret 96/1985, de 25 de juny, del Consell de la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   274

Data del DOGV
:   25-07-1985

Secció del DOGV
:   ALTRES DISPOSICIONS

Número del document
:   1985/804715


Data del document
:   16-07-1985

Organisme emissor
:   Conselleria de Sanitat, Seguretat Social i Treball

Tipus de document
:   Ordre

Anàlisi jurídica

Ordre de 16 de juliol de 1985, de la Conselleria de Sanitat, Seguretat Social i Treball, per la qual es despleguen les mesures del Programa de Formació Professional Ocupacional, previst en el Decret 96/1985, de 25 de juny, del Consell de la Generalitat Valenciana.  
El Decret 96/85, de 25 de juny, del Consell de la Generalitat Valenciana, regula, com a mesura de Foment de l'Ocupació, un Programa de Formació Professional Ocupacional, d'acord amb la Llei de la Generalitat Valenciana, 9/84, de 29 de desembre, per la qual es promulga el Programa Econòmic Valencià per a 1984-1987 i la Llei 10/84, de 29 de desembre per la qual s'aprova el Pressupost de la Generalitat Valenciana per a 1985.  
En atenció d'aquests motius i fent ús de l'autorització continguda en la disposició final primera de l'esmentat Decret, la Conselleria de Sanitat, Seguretat Social i Treball, disposa:  
Article primer  
1. Les subvencions a la Formació Professional Ocupacional, que estableix el Decret 96/85, de 25 de juny, cerca com objectiu principal, la col·locació dels treballadors en situació d'atur o buscant la seua primera ocupació, i el manteniment del lloc de treball, a través de l'assistència formativa.  
Excepcionalment es concediran subvencions a accions formatives ocupacionals que tinguen com a objectiu la promoció del treballador.  
2. El tipus d'accions formatives ocupacionals podran ser: d'iniciació o qualificació professional; de perfeccionament o reciclatge; de reclassificació o reconversió professional i d'adaptació professional.  
Article segon  
Buscant una major extensió de les accions formatives ocupacionals i adequació constant a les necessitats d'ocupació que deriven de l'evolució tecnològica i del desenvolupament econòmic, s'hi contemplen dues modalitats d'ajudes formatives:  
1. Subvencions a cursets d'especialitats de formació professional ocupacional.  
2. Subvencions a plans formatius ocupacionals de caràcter sectorial, empresarial o tecnològic.  
Article tercer  
1. Les ajudes econòmiques per a les accions formatives ocupacionals podran sol·licitar-les les empreses, cooperatives i societats anònimes laborals, les organitzacions sindicals i agrupacions d'empresaris, els centres de formació professional i altres organismes, que compleixquen amb lo preceptuat en l'article primer d'aquesta ordre.  
2. Les esmentades ajudes es podran establir mitjançant:  
- Convenis o acords suscrits amb la Conselleria de Sanitat, Seguretat Social i Treball.  
- Subvencions directes als sol·licitants.  
Article quart  
La sol·licitud de subvenció s'efectuarà en els models oficials que amb aquesta finalitat es facilitaran a les Direccions Territorials de Treball, acompanyant memòria justificativa de l'acció i la documentació que s'hi indique.  
La quantia econòmica de la subvenció que hi aprove la Conselleria de Sanitat, Seguretat Social i Treball, estarà en funció, entre altres, dels següents conceptes: de les hores totals pràctiques i teòriques; dels mitjans didàctics necessaris; de la utilització d'equips fixos i mòbils, utillatges i ferramentes de treball, del material de consum ordinari en el mateix; i de l'assegurança d'accidents.  
La subvenció serà possible d'atorgar-la per la totalitat o per una part proporcional, d'acord amb les característiques de la sol·licitud de l'acció formativa ocupacional, i no podrà excedir de 250.000 pessetes per alumne format.  
Article cinqué  
Les Direccions Territorials de Treball, dins del termini de cinc dies a partir de la presentació de les sol·licituds de subvencions, analitzaran els expedients verificant si els impresos i la documentació que s'hi acompanyen estan degudament complimentats i els remetran a la Direcció General de Cooperació i d'Ocupació, i informaran d'aquells aspectes que es consideren necessaris per a la resolució.  
En el supòsit que l'expedient estiga incomplet, les Direccions Territorials de Treball requeriran al sol·licitant que, d'acord amb l'article 71 de la Llei de Procediment Administratiu, el complete dins del termini màxim de 10 dies.  
Article sisé  
La Direcció General de Cooperació i d'Ocupació, en el termini de quinze dies hàbils des de la recepció de l'expedient, dictarà resolució concedint o denegant les ajudes sol·licitades. Prèviament a resoldre, podrà sol·licitar els informes que considere oportuns per analitzar l'expedient d'acord amb els objectius i el tipus d'acció a desenvolupar, i podrà intervenir en l'orientació i la selecció dels alumnes.  
Article seté  
Notificada la resolució per la qual es concedeix, la subvenció sol·licitada, perquè aquesta siga efectiva, les empreses, cooperatives i societats anònimes laborals, les organitzacions sindicals i agrupacions empresarials, els centres de Formació Professional i altres organismes, podran començar les accions formatives ocupacionals, i quedaran obligades a comunicar la data d'iniciació i disposaran d'un termini de deu dies hàbils a partir d'aquesta data per a presentar la documentació del cobrament de l'aportació econòmica, que consistirà en el 50% al començament de l'acció formativa i la quantitat restant al final.  
Si no s'hi executassen les accions formatives o s'incomplissen els requisits que figuren en la normativa de la sol·licitud de subvencions, hauran de reintegrar a la Tresoreria de la Generalitat Valenciana l'import corresponent.  
Article vuité  
Durant el transcurs de les activitats formatives ocupacionals la Direcció General de Cooperació i d'Ocupació podrà exercir les funciones d'assessoria tècnica i supervisió metodològica, així com el control del seu seguiment i avaluació docent, i en finalitzar l'acció es procedirà a la valoració dels resultats formatius ocupacionals.  
Article nové  
Les subvencions establertes en aquesta disposició es concediran sempre que hi haja disponibilitat pressupostària suficient per poder atendre-les.  
DISPOSICIONS FINALS  
Primera  
Si als tres mesos de notificada la Resolució no hagués començat l'acció formativa ocupacional, quedarà sense efecte la subvenció, llevat de la pròrroga expressament concedida per la Direcció General de Cooperació i d'Ocupació.  
Segona  
La present Ordre entrarà en vigor l'endemà de la seua publicació al Diari Oficial de la Generalitat Valenciana.  
València, a 16 de juliol de 1985.  
El Conseller de Sanitat, Seguretat Social y Treball,   
MIQUEL A. MILLANA I SANSATURIO